PMIndiaData/PMIndiaSum huggingface dataset:
पंतप्रधान नरेंद्र मोदी यांनी महाराष्ट्राच्या मुख्यमंत्र्यांसमवेत दुष्काळ आणि पाणीटंचाई बाबत उच्चस्तरीय बैठक घेतली

पंतप्रधान नरेंद्र मोदी यांच्या अध्यक्षतेखाली आज नवी दिल्लीत झालेल्या बैठकीत महाराष्ट्राच्या विविध भागातल्या दुष्काळी स्थिती आणि पाणीटंचाईबाबत आढावा घेण्यात आला. महाराष्ट्राचे मुख्यमंत्री देवेंद्र फडणवीस, केंद्र सरकार आणि महाराष्ट्र सरकारचे वरिष्ठ अधिकारी या बैठकीला उपस्थित होते. दुष्काळामुळे निर्माण झालेल्या परिस्थितीचा मुकाबला करण्यासाठी केंद्र सरकार, राज्य सरकार, स्थानिक स्वराज्य संस्था, बिगर सरकारी संघटना या सर्वांनी एकत्र येऊन काम करायला हवं, असं पंतप्रधान म्हणाले. दुष्काळावर मध्यम आणि दीर्घकालीन उपाययोजनांवर लक्ष केंद्रित करण्याचे आवाहन त्यांनी केले. ठिबक आणि तुषार सिंचनाच्या माध्यमातून पाण्याचा उपयोग करण्याबाबत दक्षता वाढवण्याच्या गरजेवर पंतप्रधानांनी भर दिला. ठिबक सिंचनामुळे साखरेच्या दर्जात वाढ झाल्याचे ते म्हणाले. महाराष्ट्रात तीन वर्षात ऊस लागवडीचे 100 टक्के क्षेत्र ठिबक सिंचनाखाली यावे, यासाठी राज्य सरकार एक योजना आखत असल्याचे महाराष्ट्राच्या मुख्यमंत्र्यानी सांगितले. पारंपरिक आणि आधुनिक जलसंरक्षण, जतन आणि साठवण तंत्र आत्मसात करण्याच्या गरजेवर पंतप्रधानांनी भर दिला. छत्रपती शिवाजी महाराजांनी वापरलेली जलप्रणाली आणि उपायांपासून बरंच काही शिकता येते, असे पंतप्रधान म्हणाले. त्या काळातल्या जलस्रोतांचे पुनरुज्जीवन करण्यासाठीही राज्य सरकार प्रयत्नशील असल्याचे मुख्यमंत्र्यांनी सांगितले. प्रधानमंत्री पीक विमा योजनेसंदर्भात उत्तम तयारी सुरु असल्याचे मुख्यमंत्र्यांनी सांगितले. शहरी भागात घन आणि द्रव कचरा व्यवस्थापनासाठी आधुनिक प्रणालीचा वापर करण्याचे आवाहन पंतप्रधानांनी केले. त्यामुळे नजिकच्या ग्रामीण भागात पाणी आणि जैविक खताची उपलब्धता वाढेल, असंही ते म्हणाले. हवामानाशी अनुकूल, पर्यावरणस्नेही शेतीवर राज्य सरकार लक्ष केंद्रित करत असल्याची माहिती मुख्यमंत्र्यांनी पंतप्रधानांना दिली. शेतीसाठी निश्चित जल उपलब्धतेसाठी पर्यावरणाशी अनुकूल अशा कृषी आधुनिकीकरण प्रकल्पासाठी जागतिक बँकेकडे प्रस्ताव पाठवल्याचेही मुख्यमंत्र्यांनी सांगितले. जागतिक बँकेकडे या प्रस्तावाची त्वरेने शिफारस केल्याबद्दल त्यांनी केंद्र सरकारचे आभार मानले. पाण्याची बचत आणि साठवणीसाठीच्या जलयुक्त शिवार अभियानाच्या प्रगतीचीही मुख्यमंत्र्यांनी पंतप्रधानांना माहिती दिली. 2016-17 या आर्थिक वर्षासाठी राज्यांने 51500 शेततळ्यांचे उद्दीष्ट ठेवले असून, शेतक-यांचा उत्स्फूर्त प्रतिसाद लक्षात घेता ही संख्या आणखी वाढवण्याचाही मानस त्यांनी व्यक्त केला. मराठवाडा आणि विदर्भातले महत्वाचे सिंचन प्रकल्प कालबद्ध रीतीने पूर्णत्वाला नेण्याच्या दृष्टीने राज्य सरकारचे प्रयत्न मुख्यमंत्र्यांनी पंतप्रधानांना विषद केले. संस्थात्मक पत छत्राखाली आणखी शेतकरी यावेत, यादृष्टीने सुरु असलेल्या कार्याची माहिती मुख्यमंत्र्यांनी दिली. ‘कृषी उत्पन्न दुप्पट करणे आणि दुष्काळमुक्त महाराष्ट्र’ होण्यासाठीच्या प्रयत्नांबद्दलही त्यांनी पंतप्रधानांना सांगितले. राज्य सरकारच्या प्रयत्नांची पंतप्रधानांनी प्रशंसा केली. दुग्धोत्पादन, मत्स्योत्पादन, कुक्कुटपालन, यांची जोड देऊन तसेच पीक वैविध्य, मूल्यवृद्धीतून शेतक-यांचे उत्पन्न वाढवण्यावर पंतप्रधानांनी भर दिला.
पायाभूत विकासावरील खर्च वाढवण्यासाठी अतिरिक्त अंदाजित निधी वाढवायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने पायाभूत विकासावरील खर्च वाढवण्यासाठी 2016-17 या आर्थिक वर्षात, एकूण 31,300 कोटी रुपये उभे करायला आणि 16,300 कोटी रुपयांचे मुद्दल आणि व्याज सरकारने भरायला मंजुरी दिली. 31,300 कोटी रुपयांच्या अतिरिक्त अंदाजे निधीपैकी, पीएफसी, आयआरईडीए, आयडब्ल्यूएआय आणि नाबार्ड निधी उभारतील आणि केंद्र सरकार 16,300 कोटी रुपयांवरील व्याज संबंधित मंत्रालये / विभागांच्या मागणीत योग्य अर्थसंकल्पीय तरतुदी करुन भरेल. पायाभूत क्षेत्रावरील खर्च वाढवण्याच्या सरकारच्या प्रयत्नांना पूरक मदत करणे हा या मागचा उद्देश आहे.
गोवा स्थापना दिनानिमित्त पंतप्रधानांच्या शुभेच्छा

पंतप्रधान नरेंद्र मोदी यांनी गोव्यातल्या जनतेला राज्य स्थापना दिनानिमित्त शुभेच्छा दिल्या आहेत. ‘गोवा राज्य स्थापना दिनानिमित्त गोव्यातल्या जनतेला शुभेच्छा. भावी काळात गोव्याचा विकास आणि समृध्दी यासाठी मी प्रार्थना करतो’ असे पंतप्रधानांनी म्हटले आहे.
कुमार पोस्ट येथे प्रत्यक्ष मोहिमांसाठी तैनात होणार असलेल्या पहिल्या महिला अधिकारी ठरल्याबद्दल कॅप्टन शिवा चौहान यांचे पंतप्रधानांकडून कौतुक

नवी दिल्‍ली, 4 जानेवारी 2023 फायर अँड फ्युरी सॅपर्सच्या कॅप्टन शिवा चौहान या जगातील सर्वोच्च युद्धभूमी सियाचीनवर खडतर प्रशिक्षण पूर्ण केल्यानंतर कुमार पोस्ट येथे प्रत्यक्ष मोहिमांसाठी तैनात होणार असलेल्या पहिल्या महिला अधिकारी बनल्या म्हणून पंतप्रधान नरेंद्र मोदी यांनी त्यांचे कौतुक केले आहे. फायर अँड फ्युरी सॅपर्स कोअरच्या संदेशाला उत्तर देताना पंतप्रधानांनी ट्विट संदेशात म्हटले: “यामुळे भारताच्या नारी शक्तीच्या भावनेचे दर्शन घडून, प्रत्येक भारतीयाला अभिमान वाटेल.”
पंतप्रधान नरेंद्र मोदी यांनी नेपाळच्या पंतप्रधानांसोबत दूरध्वनीवरून साधला संवाद

पंतप्रधान नरेंद्र मोदी यांनी आज नेपाळचे पंतप्रधान के पी शर्मा ओली यांच्यासोबत दूरध्वनीवरून संवाद साधला. उभय नेत्यांनी यावेळी कोविड-19 मुळे उद्भवलेल्या आणीबाणीवर आणि दोन्ही देशातील आणि प्रदेशातील नागरिकांची सुरक्षा आणि आरोग्याशी संबंधित आव्हानांवर आपली मते व्यक्त केली. या साथीच्या रोगाची परिस्थिती हाताळण्यासाठी दोन्ही देशांनी आपापल्या देशात अवलंबलेल्या उपाययोजनांवर त्यांनी चर्चा केली. पंतप्रधान मोदी यांनी पंतप्रधान ओली यांच्या नेतृत्वात नेपाळ सरकारने घेतलेल्या प्रतिक्रियेची आणि व्यवस्थापनाची आणि या आव्हानाचा सामना करण्यासाठी नेपाळमधील लोकांच्या दृढ संकल्पांचे कौतुक केले. सार्क देशांमधील साथीच्या रोगाचा प्रतिसाद समन्वयित करण्याच्या पंतप्रधान मोदी यांच्या पुढाकाराचे पंतप्रधान ओली यांनी पुन्हा कौतुक केले. भारताने नेपाळला दिलेल्या द्विपक्षीय सहकार्याबद्दल देखील ओली यांनी आभार मानले. या जागतिक महामारी विरुद्ध लढा देण्यासाठी नेपाळच्या प्रयत्नांना सर्वतोपरी सहकार्य आणि पाठबळ देण्यासाठी भारत वचनबद्ध असल्याचा पुनरुच्चार पंतप्रधान मोदी यांनी यावेळी केला. कोविड-19 मुळे उद्भवलेल्या सर्व मुद्यांवर तसेच जीवनावश्यक वस्तूंचा सीमापार पुरवठा सुलभ करण्यासाठी दोन्ही देशातील तज्ञआणि अधिकारी एकमेकांशी बारकाईने विचारविनिमय करून समन्वय साधतील यावर उभय नेत्यांनी सहमती दर्शवली. पंतप्रधान नरेंद्र मोदी यांनी यावेळी पंतप्रधान ओली आणि नेपाळच्या नागरिकांच्या चांगल्या आरोग्यासाठी आणि कल्याणासाठी शुभेच्छा दिल्या.
जीएसएलव्ही एमके 3-डी 2 या प्रक्षेपक यानाद्वारे जीसॅट -29 उपग्रह यशस्वीपणे अंतराळात सोडल्याबद्दल इसरोच्या वैज्ञानिकांचे पंतप्रधानांकडून अभिनंदन

जीएसएलव्ही एमके 3 –डी 2 या प्रक्षेपक यानाद्वारे जीसॅट – 29 उपग्रह यशस्वीपणे अंतराळात सोडल्याबद्दल इसरोच्या वैज्ञानिकांचे पंतप्रधान नरेंद्र मोदी यांनी अभिनंदन केले आहे. पंतप्रधान म्हणाले, “जीएसएलव्ही एमके 3-डी 2 या प्रक्षेपक यानाद्वारे जीसॅट -29 उपग्रहाच्या यशस्वी प्रक्षेपणाबद्दल आपल्या वैज्ञानिकांचे मी हार्दिक अभिनंदन करतो. भारतीय प्रक्षेपक यानाने आतापर्यंतचा सर्वात वजनदार उपग्रह अंतराळात सोडून एक नवीन विक्रम प्रस्थापित करत दुहेरी यश मिळवले आहे. हा उपग्रह आपल्या देशातील दुर्गम भागात दळणवळण आणि इंटरनेट सेवा पुरवेल.”
पंतप्रधान नरेंद्र मोदी 12 एप्रिल  रोजी  गुजरातमधील अडालज येथील श्री अन्नपूर्णाधाम  ट्रस्टचे वसतीगृह आणि शैक्षणिक संकुलाचे उद्घाटन करणार

पंतप्रधान नरेंद्र मोदी 12 एप्रिल 2022 रोजी सकाळी 11 वाजता गुजरात मधील अडालज येथील श्री अन्नपूर्णाधाम ट्रस्टचे वसतीगृह व शैक्षणिक संकुलाचे दूरदृश्य प्रणालीमार्फत उद्घाटन करतील. याच कार्यक्रमात पंतप्रधान जनसेवक ट्रस्टच्या हिरामणी आरोग्यधामचे भूमीपूजन करतील. वसतीगृह व शैक्षणिक संकुलात 600 विद्यार्थ्यांसाठी 150 निवासी खोल्या व बोर्डिंग सुविधा आहे. येथे उपलब्ध होणाऱ्या इतर सुविधांमध्ये गुजरात लोकसेवा आयोग, केंद्रीय लोकसेवा आयोग या परीक्षांसाठी प्रशिक्षण केंद्रे, ई-ग्रंथालय, परिसंवादगृह, क्रीडा सुविधा, टीव्ही पाहण्यासाठी कक्ष आणि विद्यार्थ्यांसाठी प्राथमिक आरोग्य सुविधा आदी सुविधांचा समावेश आहे. हिरामणी आरोग्य धाम हे जनसेवक ट्रस्टमार्फत विकसित केले जाणार आहे. येथे आधुनिक वैद्यकीय सुविधांबरोबरच एकावेळेस 14 जणांचे डायलिसिस करण्याची सुविधा, 24 तास सेवा देणारी रक्तपेढी, चोवीस तास उघडे असणारे औषधांचे दुकान, आधुनिक रक्त तपासणी प्रयोगशाळा, आरोग्य तपासणीसाठी उच्च दर्जाची साधने आदी सोयी असतील. आयुर्वेद, होमिओपाथी, अक्युपंक्चर, योग थेरपी आदींसाठी आधुनिक सुविधायुक्त डे-केअर केंद्र असेल. येथे प्राथमिक उपचार प्रशिक्षण केंद्र, तंत्रज्ञान प्रशिक्षण केंद्र, वैद्यकीय प्रशिक्षण केंद्र सुविधा देखील असतील.
धर्म चक्र दिन कार्यक्रमानिमित्त पंतप्रधानांनी केले संबोधन

केंद्र सरकारचे संस्कृती मंत्रालय, आंतरराष्ट्रीय बौद्ध महासंघ यांच्या संयुक्त विद्यमाने आज, 4जुलै 2020 रोजी आयोजित करण्यात आलेल्या आषाढ पौर्णिमा- धर्म चक्र दिन कार्यक्रमाच्या उद्घाटनप्रसंगी पंतप्रधान नरेंद्र मोदी यांनी व्हिडिओच्या माध्यमातून संबोधन केले. आजच्या दिवशीच भगवान गौतम बुद्धांनी आपल्या पाच तपस्वी शिष्यांना पहिल्यांदा उपदेश दिला होता. उत्तर प्रदेशातल्या वाराणसीजवळ सारनाथमध्ये रसिपाटणा येथे, सध्या ज्या स्थानी ‘डीअर पार्क’ आहे, त्या ठिकाणी भगवान बुद्धांनी पहिल्यांदा उपदेश केला होता. हा दिवस जगभरातले बौद्ध अनुयायी ‘धर्म चक्र परिवर्तन दिन’ म्हणून साजरा करतात. यालाच बौद्ध ‘धर्म चक्राचे परिवर्तन’ असेही म्हणतात. देशभरात सर्वत्र आषाढ पौर्णिमा ‘गुरू पौर्णिमा’ म्हणूनही साजरी केली जाते, यानिमित्त पंतप्रधानांनी सर्वांना शुभेच्छा देवून भगवान बुद्धांना आदरांजली वाहिली. मंगोलिया सरकारला आषाढ पौर्णिमेनिमित्त सादर केलेल्या विशेष संदेशाचे- ‘मंगोलियन कंजूर’च्या प्रतींविषयी पंतप्रधान मोदी यांनी आनंद व्यक्त केला. पंतप्रधानांनी आपल्या भाषणात भगवान बुद्धांनी दिलेली शिकवण आणि त्यांनी दाखवलेले आठ मार्ग यांचे स्मरण केले. बुद्धांची शिकवणूक अनेक समाज आणि राष्ट्रांना कल्याणाचा मार्ग दाखवते. बौद्ध धर्म महिला, गरीब, तसेच सर्व लोकांचा आदर करणे, शांतता आणि अहिंसेची शिकवण देतो. ही शिकवण या भूमीवर शाश्वत आहे, असे मोदी यावेळी म्हणाले. भगवान बुद्धांनी आशा आणि उद्देश यांच्याबद्दलही विचार मांडले आहेत आणि या दोन्हीमध्ये असलेला अतिशय मजबूत धागा आपल्याला दिसून येतो, असे पंतप्रधान मोदी यावेळी म्हणाले. एकविसाव्या शतकामध्ये आपण कशा प्रकारे आशावादी आहोत आणि ही आशा युवावर्गाकडून प्रफुल्लित व्हावी, असेही आपल्याला वाटते, असे सांगून पंतप्रधानांनी भारत सर्वात मोठी ‘स्टार्ट-अप’ अर्थव्यवस्था आहे, हे अधोरेखित केले. आपल्या देशातले प्रतिभावान तरूण, तडफदार युवा नागरिक- वैश्विक समस्यांवर तोडगा शोधून काढू शकतील, अशी आशा असल्याचे त्यांनी नमूद केले. आज संपूर्ण जग अतिशय विलक्षण आव्हानांचा सामना करीत आहे, त्यावर कायमस्वरूपी तोडगा भगवान बुद्धांच्या आदर्शातून निघू शकेल, असे पंतप्रधान मोदी यावेळी म्हणाले. बौद्ध वारसा स्थानांशी अधिकाधिक लोकांनी जोडले जाण्याची गरज आहे, याविषयावरही पंतप्रधान यावेळी बोलले. उत्तर प्रदेशातले कुशीनगर विमानतळ ‘आंतरराष्ट्रीय विमानतळ’ म्हणून घोषित करण्याचा निर्णय नुकत्याच झालेल्या मंत्रिमंडळाच्या बैठकीमध्ये घेण्यात आल्याची माहिती त्यांनी यावेळी दिली. यामुळे आता भगवान बुद्धांच्या स्थानांना भेट देवू इच्छिणा-या यात्रेकरू आणि पर्यटकांचा प्रवास सुलभ होवू शकणार आहे. तसेच या भागात अर्थव्यवस्थेलाही चालना मिळेल, असे पंतप्रधान मोदी यावेळी म्हणाले.
पंतप्रधानांनी राजमाता विजया राजे सिंधिया  यांच्या जयंतीनिमित्त त्यांना आदरांजली  वाहिली

पंतप्रधान नरेंद्र मोदी यांनी राजमाता विजया राजे सिंधिया यांच्या जयंतीनिमित्त त्यांना आदरांजली वाहिली आहे. एका ट्विटमध्ये पंतप्रधान म्हणाले; "राजमाता विजया राजे सिंधिया जी यांच्या जयंतीनिमित्त त्यांना विनम्र अभिवादन. त्यांचे आयुष्य पूर्णपणे जनसेवेला समर्पित होते. त्या धाडसी आणि दयाळू होत्या. राजमाताजींसारख्या दिग्गजांनी लोकांमध्ये जाऊन काम केले आणि पक्षाला बळकट केले , म्हणूनच लोकांचा विश्वास असलेला पक्ष म्हणून भाजप उदयाला आला आहे .
भारत आणि बांगलादेश यांच्यात न्यायालयीन क्षेत्रातील सहकार्यविषयक सामंजस्य कराराला केंद्रीय मंत्रिमंडळाची मंजुरी

भारत आणि बांगलादेश यांच्यात न्यायालयीन क्षेत्रातील सहकार्यविषयक सामंजस्य कराराला पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रिमंडळाच्या बैठकीत मान्यता देण्यात आली. दोन्ही देशांच्या न्यायव्यवस्थांमध्ये परस्पर सहकार्य विकसित करणे, चालना देणे व त्याला बळकटी देणे हा या कराराचा उद्देश आहे. दोन्ही देशांचे न्यायाधीश व न्यायव्यवस्थेमधील विविध पातळ्यांवरील अधिकारी यांना परस्परांच्या देशांना भेटी, प्रशिक्षण व शैक्षणिक कार्यक्रम यांच्या माध्यमातून परस्परांशी संवाद साधता येणार आहे. त्यामुळे या क्षेत्रातील दोन्ही देशांच्या तज्ज्ञांना माहितीची व ज्ञानाची देवाणघेवाण करता येणार आहे.
मध्य प्रदेशातल्या सतना इथे झालेल्या रस्ता अपघातातील जीवितहानीबद्दल पंतप्रधानांना शोक

मध्य प्रदेशातल्या सतना इथे झालेल्या रस्ता अपघातातील जीवितहानीबद्दल पंतप्रधानांनी शोक व्यक्त केला आहे. “मध्य प्रदेशातल्या सतनामध्ये झालेल्या दुर्घटनेमुळे दु:खी झालो आहे. संकटाच्या या क्षणी माझ्या शोक संवेदना पीडित कुटुंबासोबत असून, अपघातात जखमी झालेल्यांच्या प्रकृतीत लवकर सुधारणा होवो, अशी प्रार्थना करत आहे”, असे पंतप्रधानांनी म्हटले आहे.
पॅरालिम्पिक क्रीडा स्पर्धेत नेमबाजीमध्ये कांस्य पदक जिंकल्याबद्दल सिंघराज अधानाचे पंतप्रधानांनी केले अभिनंदन

टोक्यो इथे पॅरालिम्पिक क्रीडा स्पर्धेत नेमबाजीमध्ये कांस्य पदक जिंकल्याबद्दल सिंघराज अधानाचे पंतप्रधान नरेंद्र मोदी यांनी अभिनंदन केले आहे. एका ट्विटमध्ये पंतप्रधान म्हणाले; सिंघराज अधानाची शानदार कामगिरी ! भारताच्या या प्रतिभावान नेमबाजाने कांस्य पदक पटकावले. त्याने प्रचंड मेहनत केली आणि उल्लेखनीय यश मिळवले. त्याचे अभिनंदन आणि या पुढच्या स्पर्धांसाठी शुभेच्छा.#Paralympics #Praise4Para
भारतीय चित्रपटांच्या राष्ट्रीय संग्रहालयाचे पंतप्रधानांच्या हस्ते उद्‌घाटन

पंतप्रधान नरेंद्र मोदी यांनी आज मुंबईत भारतीय चित्रपटांच्या राष्ट्रीय संग्रहालयाचे उद्‌घाटन केले. राज्यपाल चे. विद्यासागर राव, मुख्यमंत्री देवेंद्र फडणवीस, केंद्रीय राज्यमंत्री रामदास आठवले, केंद्रीय राज्यमंत्री कर्नल (निवृत्त) राज्यवर्धन राठोड आणि इतर मान्यवर यावेळी उपस्थित होते. तरुण पिढीला भारतीय सिनेमाबाबत जाणून घेण्यासाठी आणि समजून घेण्यासाठी उत्तम संधी, भारतीय चित्रपटांच्या राष्ट्रीय संग्रहालयामुळे उपलब्ध होणार असल्याचे पंतप्रधानांनी आपल्या भाषणात सांगितले. भारतीय मनोरंजन उद्योगाच्या इतिहासावरील सविस्तर माहिती, या क्षेत्रातील व्यक्तींच्या गोष्टी, संघर्ष यांची सविस्तर माहिती या संग्रहालयात असेल, असे पंतप्रधानांनी सांगितले. चित्रपट आणि समाज एकमेकांची प्रतिबिंब असतात, असे प्रतिपादन पंतप्रधानांनी केले. समाजात जे काही घडते त्याचे प्रतिबिंब चित्रपटांमध्ये दिसून येते तसेच चित्रपटातल्या प्रतिमा समाजात दिसून येतात, असे ते म्हणाले. सध्या पूर्वीच्या तुलनेत असे अनेक चित्रपट आहेत, ज्यात समस्या आणि त्यावरील तोडगा दोन्हीही दर्शवलेले असते, हे सकारात्मकतेचे चिन्ह आहे. पूर्वी बऱ्याचदा अगतिकताच दाखवली जायची, असे मत पंतप्रधानांनी व्यक्त केले. आपल्याला भेडसावणाऱ्या समस्यांवर स्वत:च तोडगा काढण्याचा आत्मविश्वास आता भारताकडे आहे. समस्या सोडवण्याची क्षमता आणि आत्मविश्वास असलेल्या नवभारताचे हे द्योतक आहे, असे पंतप्रधान म्हणाले. पंतप्रधानांनी आपल्या भाषणात भारतीय सिनेमाची वैश्विक व्यापकता अधोरेखित केली. यासंदर्भात भारतीय गाणीही गाऊ शकणाऱ्या विविध जागतिक नेत्यांसोबतच्या संवादाचा त्यांनी उल्लेख केला. तरुण पिढीच्या कल्पनांना अचूक पकडणाऱ्या व्यक्तिरेखा निर्माण केल्याबद्दल पंतप्रधानांनी चित्रपट उद्योगाचे कौतुक केले. या व्यक्तिरेखा वैश्विक स्तरावर भावत असल्यामुळे भारतीय युवापिढी केवळ बॅटमॅनचीच चाहती न राहता बाहुबलीचीही चाहती झाली, असे त्यांनी सांगितले. भारताची सुप्त शक्ती वृद्धिंगत करण्यात तिची विश्वासार्हता आणि जगभरात भारताचा ब्रँड पोहोचवण्यात भारतीय चित्रपटांची मोठी भूमिका राहिल्याचे पंतप्रधान म्हणाले. चित्रपटांच्या माध्यमातून सामाजिक मुद्दे जसे की, स्वच्छता, महिला सक्षमीकरण, खेळ इत्यादी लोकांपर्यंत पोहोचत आहेत, असे त्यांनी सांगितले. राष्ट्र उभारणीत आणि ‘एक भारत श्रेष्ठ भारत’ ही भावना वृद्धिंगत करण्यात चित्रपट महत्वाची भूमिका बजावतात. देशाच्या पर्यटन क्षेत्राच्या विकासात योगदान देण्याची मोठी क्षमता चित्रपट उद्योगात असल्याचेही पंतप्रधानांनी सांगितले. देशाच्या विविध भागात चित्रिकरणांच्या मंजुरीसाठी एकल खिडकी मंजुरी यंत्रणेद्वारे, चित्रपट निर्मिती सुलभ करण्याची सुविधा पुरवण्याकरीता सरकार काम करत आहे, असे पंतप्रधानांनी नमूद केले. चित्रपट पायरसीच्या समस्येला आळा घालण्याकरीता सिनेमॅटोग्राफ कायदा 1952 मध्ये सुधारणा करण्यासंदर्भात सरकार काम करत असल्याचे त्यांनी सांगितले. ॲनिमेशन, व्हिज्युअल इफेक्टस, गेमिंग आणि कॉमिक्स यातील उत्कृष्टतेसाठी राष्ट्रीय केंद्र स्थापन करण्यासाठी सरकार काम करत असल्याचे पंतप्रधान म्हणाले. संज्ञापन आणि मनोरंजन यासाठी पूर्णपणे समर्पित विद्यालय ही काळाची गरज असून, त्यासाठी सूचना आणि योगदान देण्याचे आवाहन त्यांनी चित्रपटकर्मींना केले. दावोस परिषदेप्रमाणे भारतीय चित्रपटांसाठी बाजारपेठ विस्तारण्यावर लक्ष्य केंद्रित करणारी जागतिक चित्रपट परिषद भरवण्याची संकल्पनाही पंतप्रधानांनी यावेळी सुचवली.
काबूल जवळच्या  दहशतवादी हल्ल्याचा पंतप्रधानाकडून निषेध

पंतप्रधान नरेंद्र मोदी यांनी काबूल जवळ झालेल्या दहशतवादी हल्ल्याचा निषेध करुन, त्याबद्दल दु:ख व्यक्त केले आहे. “काबूल जवळच्या हल्ल्यामुळे यातना झाल्या आहे. या उद्देशहिन हल्ल्याचा मी निषेध करतो. मृत्युमुखी पडलेल्यांचे कुटुंबिय आणि जखमी व्यक्तीप्रती माझ्या भावना आणि प्रार्थना आहेत” असे पंतप्रधानांनी म्हटले आहे.
पंतप्रधानांनी दुष्काळ आणि पाणीटंचाईबाबत कर्नाटकच्या मुख्यमंत्र्यांसमवेत उच्चस्तरीय बैठक घेतली

कर्नाटकमधल्या विविध भागातल्या दुष्काळी स्थितीबाबत तसेच पाणीटंचाईबाबत पंतप्रधान नरेंद्र मोदी यांच्या अध्यक्षतेखाली आज बैठक झाली. कर्नाटकचे मुख्यमंत्री सिद्धरमय्या तसेच केंद्र सरकारचे आणि कर्नाटक सरकारचे वरिष्ठ अधिकारी या बैठकीला उपस्थित होते. दुष्काळग्रस्त 11 राज्यांच्या मुख्यमंत्र्यांसमवेत आपण स्वतंत्र बैठका घेत असल्याचे पंतप्रधानांनी चर्चेला सुरुवात करताना सांगितले. दुष्काळामुळे निर्माण झालेल्या समस्या दूर करण्यासाठी तसेच मध्यम आणि दीर्घकालीन उपाययोजनांवर लक्ष केंद्रित करण्याच्या दृष्टीने या बैठका घेत असल्याचे पंतप्रधान म्हणाले. खरीपासाठी 1540.20 कोटी रुपयांच्या मदतीबद्दल कर्नाटकच्या मुख्यमंत्र्यांनी केंद्र सरकारचे आभार मानत ही संपूर्ण रक्कम शेतक-यांच्या मदतीसाठी वापरल्याचे त्यांनी सांगितले. आरटीजीएसच्या माध्यमातून ही रक्कम शेतक-यांना पाठवण्यात आल्याचे ते म्हणाले. रब्बीसाठी 723.23 कोटी रुपये नुकतेच मंजूर करण्यात आले असून, लवकरच ते वितरित करण्यात येतील. 2015-16 साठीच्या केंद्र सरकारच्या एसडीआरएफ साठीच्या वाटपाच्य 207 कोटी रुपयां व्यतिरिक्त ही मदत असेल. 2016-17 साठी एसडीआरएफचा पहिला हप्ता म्हणून 108.75 कोटी रुपये आधीच मंजूर करण्यात आले आहेत. केंद्र सरकारच्या विविध योजनाअंतर्गत जलसंवर्धन बचत आणि दुष्काळासंदर्भात 2016-17 मधे कर्नाटकसाठी 603 कोटी रुपये उपलब्ध करुन देता येतील, अशी माहिती देण्यात आली. विविध कृषी योजनांअतर्गत 830 कोटी रुपये उपलब्ध होतील. तीव्र दुष्काळामुळे जनतेसमोर ठाकलेल्या समस्या मुख्यमंत्र्यांनी विषद केल्या. राष्ट्रातल्या मोठ्या नद्या आणि धरणांत तीव्र पाणीटंचाई आहे. शेततळी बांधणे, ठिबक सिंचनासाठीचे प्रयत्न तसेच पिण्याच्या पाण्याच्या पुरेशा उपलब्धतेसाठी राज्य सरकारच्या उपाययोजनांविषयी त्यांनी माहिती दिली. जलसंवर्धन, भू-जल पुनर्धरण याबाबत विविध उपाययोजनांविषयी पंतप्रधानांनी मुख्यमंत्र्यांशी चर्चा केली. टाकाऊ पाणी व्यवस्थापनाबाबत कर्नाटक सरकारने हाती घेतलेल्या उपाययोजनांची माहिती मुख्यमंत्र्यांनी पंतप्रधानांना दिली. या प्रयत्नांची प्रशंसा करत या उपाययोजना शहरात मोठ्या प्रमाणात हाती घेण्यावर पंतप्रधानांनी भर दिला. प्रधानमंत्री पीक विमा योजनेच्या अंमलबजावणीबाबतच्या कामाची माहिती सिद्धरमय्या यांनी पंतप्रधानांना दिली. पीक विम्याबाबत राज्य सरकारने काही सूचनाही दिल्या. मुख्यमंत्र्यांनी पंतप्रधानांना निवेदन दिले, शक्य ती सर्व मदत करण्याचे आश्वासन पंतप्रधानांनी दिले. दुष्काळ हा आपला प्रश्न असल्याचे सांगत त्याचा मुकाबला करण्यासाठी केंद्र आणि राज्य सरकारने मिळून काम करायला हवे, असे पंतप्रधान म्हणाले. जलसंवर्धन आणि व्यवस्थापनाच्या प्रयत्नांबाबत, जीएसडीपी वाढवण्याच्या प्रयत्नांबाबत आणि गुंतवणुकीबाबत राज्या-राज्यात निकोप स्पर्धा हवी, असे पंतप्रधान म्हणाले. जलसंवर्धन आणि व्यवस्थापनांचा मापन निर्देशांक विकसित करण्याचे आवाहन पंतप्रधानांनी नीती आयोगाला केले.
जम्मू-काश्मीरच्या मुख्यमंत्र्यांशी पंतप्रधानांचा संवाद; भूकंपामुळे उद्‌भवलेल्या स्थितीचा घेतला आढावा

पंतप्रधान नरेंद्र मोदी यांनी जम्मू-काश्मीरचे मुख्यमंत्री मुफ्ती मोहम्मद सईद यांच्याशी संवाद साधला आणि भूकंपामुळे उद्‌भवलेल्या स्थितीचा आढावा घेतला. जम्मू-काश्मीरचे मुख्यमंत्री मुफ्ती मोहम्मद सईद यांच्याशी संवाद साधून भूकंपानंतरच्या परिस्थितीचा आढावा घेतल्याचे पंतप्रधानांनी म्हटले आहे.
लोकमान्य बाळ गंगाधर टिळक व चंद्रशेखर आझाद यांच्या जयंतीनिमित्त पंतप्रधानांनी वाहिली आदरांजली

पंतप्रधान नरेंद्र मोदी यांनी लोकमान्य बाळ गंगाधर टिळक व चंद्रशेखर आझाद यांच्या जयंतीनिमित्त त्यांना आदरांजली वाहिली आहे. आपल्या ट्विट संदेशात ते म्हणतात, “भारतमातेचे दोन वीर सुपुत्र लोकमान्य बाळ गंगाधर टिळक आणि चंद्रशेखर आझाद यांना त्यांच्या जन्म-जयंतीनिमित्त शतश: नमन.”
श्रील भक्तिवेदांत स्वामी प्रभूपादजी यांच्या 125 व्या जयंतीनिमित्त पंतप्रधानांच्या हस्ते विशेष नाण्याचे अनावरण

नवी दिल्‍ली, 1 सप्‍टेंबर 2021 श्रील भक्तिवेदांत स्वामी प्रभूपाद जी यांच्या 125 व्या जयंतीनिमित्त पंतप्रधान नरेंद्र मोदी यांच्या हस्ते आज दूर दृश्य प्रणालीच्या माध्यमातून एका विशेष नाण्याचे अनावरण करण्यात आले. केंद्रीय सांस्कृतिक विभाग, पर्यटन आणि ईशान्य भारत प्रदेश विकास मंत्री जी किशन रेड्डी यांच्यासह इतर अनेक मान्यवर यावेळी उपस्थित होते. कालच आपण सर्वांनी कृष्णजन्माष्टमी साजरी केली आणि आज, श्रील प्रभूपाद जी यांची 125 वी जयंती आहे, हा सुखद योगायोग असल्याचे पंतप्रधान यावेळी म्हणाले. हा योग म्हणजे आनंद आणि साधनेचे सुख यांचा एकत्र लाभ होण्यासारखे आहे, अशा भावना त्यांनी व्यक्त केल्या. देशाच्या स्वातंत्र्याच्या अमृतमहोत्सवी वर्षात, हा जयंतीउत्सव साजरा होण्याचे महत्त्वही त्यांनी अधोरेखित केले.आज जगभरातील कृष्ण भक्त आणि श्रील प्रभूपाद स्वामी यांच्या अनुयायांच्या मनात हीच भावना आहे, असेही पंतप्रधान म्हणाले. प्रभूपाद स्वामी एक अलौकिक कृष्णभक्त तर होतेच, त्याशिवाय, ते भारत देशाचेही निस्सीम भक्त होते, असे पंतप्रधानांनी आपल्या भाषणात नमूद केले. देशाच्या स्वातंत्र्यलढ्यात ते सहभागी झाले होते. असहकार चळवळीला पाठिंबा म्हणून त्यांनी स्कॉटिश कॉलेजमधून मिळणारी पदविका नाकारली होती, असेही पंतप्रधानांनी सांगितले. भारताचे योगशास्त्राचे ज्ञान आणि शाश्वत जीवनशैली जगभर पसरली आहे, आयुर्वेद शास्त्रालाही जगभर मान्यता मिळाली आहे. या सर्व ज्ञानाचा लाभ संपूर्ण जगाला करुन देण्याचा आपला संकल्प आहे, असे पंतप्रधान यावेळी म्हणाले. पंतप्रधान म्हणाले आपण कधीही जेव्हा एखाद्या दुसऱ्या देशामध्ये जातो, आणि जेव्हा `हरे कृष्णा` म्हणणारे लोक तेथे आपल्याला भेटतात, तेव्हा आपल्याला आपलेपणाची भावना जाणवते आणि निश्चितच अभिमान वाटतो. जेव्हा मेक इन इंडिया उत्पादनांना अगदी अशीच समान आत्मीयता मिळेल तेव्हादेखील मनात अशाच प्रकारची भावना येते, असे पंतप्रधान म्हणाले. या संदर्भात आपण इस्कॉनकडून बरेच काही शिकू शकतो. पंतप्रधान म्हणाले की, गुलामगिरीच्या काळात भक्ती या एकाच भावनेने भारतातील चैतन्य जिवंत ठेवले. ते म्हणाले की, आज विद्वान असे मानतात की, भक्ती काळातील सामाजिक क्रांती झाली नसती तर भारताची स्थिती आणि स्वरूप यांची कल्पना करणे देखील कठीण झाले असते. श्रद्धा, विविध सामाजिक गट आणि त्यांचे विशेषाधिकार यांचा दुजाभाव काढून भक्तीने जिवाला परमेश्वराशी जोडले आहे. अगदी या कठीण अशा काळात देखील, चैतन्य महाप्रभू यांच्यासारखे संत, ज्यांनी समाजाला भक्तीतील चैतन्यभावाने एकत्र बांधून ठेवले आहे आणि त्यांनी समाजाला `श्रद्धा ते विश्वास` असा एक मंत्र देखील दिला आहे. पंतप्रधान म्हणाले, एकेकाळी वेदांताला पश्चिमेकडे घेऊन जाणारे स्वामी विवेकानंदांसारखे ऋषी आले होते, तर जेव्हा जगाला भक्ती योग देण्याची वेळ आली तेव्हा श्रील प्रभुपाद आणि इस्कॉनने हे महान कार्य हाती घेतले. त्यांनी भक्ती वेदांताला जगाच्या चैतन्याशी जोडले, असे पंतप्रधानांनी नमूद केले. पंतप्रधान म्हणाले आज इथे शेकडो इस्कॉन मंदिरे आणि अनेक गुरुकुल जगभरात वेगवेगळ्या देशांमध्ये भारतीय संस्कृती जिवंत ठेवीत आहेत. इस्कॉनने जगाला सांगितले आहे की, भारतासाठी विश्वास म्हणजे आस्था, उत्साह, चैतन्य, आनंद आणि मानवतेवरील विश्वास आहे. मोदी यांनी कच्छमधील भूकंप, उत्तराखंडमध्ये घडलेली दुर्घटना आणि बंगालमधील चक्रीवादळे या दरम्यान इस्कॉनकडून झालेले सेवा कार्य प्रकर्षाने नमूद केले. महामारीच्या काळात इस्कॉनने घेतलेल्या प्रयत्नांचे देखील पंतप्रधानांनी यावेळी कौतुक केले.
डेबिट कार्ड/ भीम यु पी आय/ए ई पी एस द्वारे 2000 रुपयांपर्यंत व्यवहारावरच्या एमडीआर शुल्काची भरपाई करायला केंद्रीय मंत्रिमंडळाची मान्यता

डेबिट कार्ड/ भीम यु पी आय/ आधार संलग्न प्रणाली ए ई पी एस द्वारे 2000 रुपयांपर्यंतच्या व्यवहारावर लागू असलेले एमडीआर अर्थात मर्चंट डिस्काउंट रेट शुल्क, 1 जानेवारी 2018 पासून दोन वर्षापर्यंत केंद्र सरकार सोसणार आहे. पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाच्या आज झालेल्या बैठकीत हा निर्णय घेण्यात आला.या शुल्काची बँकांना भरपाई केली जाणार आहे. यामुळे 2000 पेक्षा कमी मूल्याच्या व्यवहारावरच्या एम डी आर च्या रुपातला अतिरिक्त बोजा आता ग्राहक किंवा व्यापाऱ्याला सोसावा लागणार नाही.परिणामी अशा व्यवहारामध्ये डिजिटल व्यवहारांना मोठी चालना मिळणार आहे.अशा व्यवहाराचे प्रमाण लक्षणीय असल्याने रोकड रकमेचा कमी वापर करणाऱ्या अर्थव्यवस्थेकडे वाटचाल करण्यासाठी मदत होणार आहे. 2000 रुपयांपर्यंतच्या व्यवहारासाठी बँकांना भरपाई करण्यात येणारे एमडीआर शुल्क 2018-19 या आर्थिक वर्षासाठी 1,050 कोटी तर 2019 -20 या आर्थिक वर्षासाठी 1,462 कोटी रुपये राहील असा अंदाज आहे.
पंतप्रधान नरेंद्र मोदी आणि आयर्लंडचे पंतप्रधान लिओ वराडकर यांच्यात दूरध्वनीवरून चर्चा

पंतप्रधान नरेंद्र मोदी यांनी आज आयर्लंडचे पंतप्रधान डॉ. लिओ वराडकर यांच्याशी कोविड-19 महामारीमुळे निर्माण झालेली परिस्थिती आणि दोन्ही देशांनी आरोग्यविषयक आणि आर्थिक परिणामांवर नियंत्रण ठेवण्यासाठी केलेल्या उपाययोजनांबाबत दूरध्वनीवरून चर्चा केली. भारतीय वंशाचे डॉक्टर आणि परिचारिका यांनी आयर्लंडमध्ये या संसर्गाचा प्रतिबंध करण्यामध्ये बजावलेल्या भूमिकेची आयर्लंडचे पंतप्रधान वराडकर यांनी प्रशंसा केली. आयर्लंडमधील भारतीय नागरिकांची काळजी घेण्यासाठी आणि त्यांना मदत करण्यासाठी आयर्लंडने केलेल्या उपाययोजनांबद्दल पंतप्रधानांनी आयर्लंडच्या पंतप्रधानांचे आभार मानले आणि तशाच प्रकारच्या सुविधा भारतातील आयरिश नागरिकांना देण्याची ग्वाही दिली. या जागतिक महामारीच्या विरोधात संघर्ष करण्यासाठी भारत आणि आयर्लंड आपल्या औषधनिर्मिती आणि वैद्यकीय क्षेत्राला आणखी बळ देऊ शकतील, याबाबत दोन्ही नेत्यांनी सहमती व्यक्त केली. कोविड संकटापश्चात आयर्लंडसोबत आणि त्याचबरोबर युरोपीय संघासोबत सहकार्य बळकट करण्यासाठी उपलब्ध असलेल्या संधींबाबतही त्यांनी चर्चा केली. या आपत्तीमधून उद्भवणाऱ्या स्थितीबाबत परस्परांच्या सातत्याने संपर्कात राहण्याबाबतही दोन्ही नेत्यांनी सहमती व्यक्त केली.